2. pinsedag lægger fra land med god plads til solen og kølige morgentemperaturer. Koldest har det været i Midtjylland, hvor temperaturen har været nede på lige over 2 grader. Over en stor del af landet befinder der sig høje skyer, som kan sløre lidt for solen, men som solen stadig til en hvis grad kan skinne igennem. Slørskyerne kan også føre til solhaloer, hvilket er en lysende ring om solen, som er forårsaget af iskrystaller i skyen. Vejret fortsætter med varierende mængder sol og høje skyer dagen igennem, mens temperaturerne landet over stiger til mellem 17 og 19 grader. Sløret formiddagssol Formiddagen tager fat, hvor morgenen slap, og byder fortsat på solskin i sløret format mange steder. De mange slørskyer kan holde temperaturen nede først på morgenen, da solen har brug for at komme højere op på himlen, før den for alvor kan skinne igennem. De steder, hvor der er skyfrit, stiger temperaturerne hurtigere her til formiddag. Frem mod frokost stiger temperaturerne til mellem 15 og 18 grader, afhængigt af hvor meget solskin man får. UV-indekset stiger ligeledes frem mod frokost, og topper midt på dagen på omkring 5. De høje slørskyer kan tage toppen af strålingen, men man bør stadig overveje solcreme, hvis man skal være ude længe midt på dagen, som løber til Royal Run eller som tilskuer. Mere sol i eftermiddag - op til 20 grader I eftermiddag ligner vejret med et let skydække og plads til solen mange steder formiddagens til forveksling. Generelt kommer der mere plads til solen i eftermiddag, men der kan stadig forekomme perioder med skyer på himlen. Mere plads til solen fører til højere temperaturer, hvilket sender temperaturerne op på mellem 17 og 19 grader i eftermiddag mange steder. Lokalt kan temperaturen nå 20 grader i eftermiddag. Den stride vind, som har blæst over landet i mange dage nu, er aftagende, og mandag er der udsigt til en let vind fra nord dagen igennem. Kun langs Vestkysten kan det blæse en smule.

Referat:
Over 90.000 trækker i løbeskoene mandag for at deltage i årets udgave af Royal Run.